Zwüsche de Iguazú-Wassefäll, wo'n i gsi bi, und Bolivie, wo'n i ane ha welle, liegt Paraguay. Es Land, wo die meischte nid viel drüber wüsse, es Land, wo keini grosse Schlagzyle macht. Ich mues ygeschtoh, dass i mir au nid würklich viel Zyt gnoh ha zum das Land besser kenne z'lerne. Ich bi eifach in 3 Täg duurezoge.    Ich ha's sehr agnähm gfunde, wider im ene Land z'sy, wo nid alles peinlich suuber und ordentlich isch. Nöime, wo in de Schtroosse allerlei Food, Getränk und Ramsch verchauft wird, wo's nach Fritieröl schmeckt und me an jedem Egge billigs Ässe bechunnt. Wo ghuupt wird in de Schtroosse und's nach Dieselrauch schtinkt. Wider zrugg im "richtige"  Südamerika!  Und nach mim Brasilie-Abschtächer han i mi au wider mit de Lüt chönne uf Spanisch unterhalte. Au wenn de Paraguayos mol öpper sött bybringe, dass me im Spanische s'"R" rollt und nid so usschpricht wie'n e Amerikaner. Aber guet...!    Dr einzigi Halt wo'n i gmacht ha, isch d'Hauptstadt Asunción gsi. In dr Innestadt isch überhaupt nid viel los gsi. Viel weniger als rund um's Busterminal, wo'n ich mini Unterkunft gha ha. Öppe 4 Restaurants het's gha, und es paar wenigi Lüt in de Schtroosse. Aber das isch villicht dr örtlichi Samschtignomittags-Effekt gsi. Nachdäm i mir im Tourischte-Büro ha lo säge, dass grad alli Museeä und Sehenswürdigkeite zue gmacht händ, und au am Sunntig und am Mäntig (Nationalfyrtig) zue blyybe, bin i chli ziellos in de Schtroosse umegwatschlet und ha diversi Kaffi und Fruchtsäft trunke. Tja viel z'tue het's würkli nid geh dört.  Mi Bus nach Santa Cruz (Bolivie) isch erscht am Sunntig z'Obe gafahre, und so han i au no dr ganz Sunntig müesse z'Tod schloh. Und au denn isch nid viel los gsi im Stadtzentrum. Es Spektakel isch allerdings gsi, wo bim Intenetkaffi, wo'n i gsi bi, plötzlich Rauch ydrunge isch, und denn d'Füürwehr mit Blauliecht vorgfahre isch, mit ca. 10 Polizischte und dr örtlichi Press im Schlepptau. Nachdäm sie s'halbe Lokal usenand gnoh, aber schlicht und eifach keis Füür entdeckt händ, sind denn alli wider abmarschiert.    Für mini Busfahrt nach Santa Cruz isch offiziell e Fahrtduur vo 24 Schtund veraschlagt gsi. D'Fahrt füehrt durch e praktisch unbewohnti Chaco, es tropisches Savanne-Tiefland. Wie'n i erfahre ha, chunnt's au öppedie vor, dass me unterwägs stecke blybt, und d'Reis bis zu 3 Täg duurt. Aber das isch glaub eher zur Rägezyt dr Fall. Ich ha mi denn bim Chauf vom Billett au mol erkundet, um was für e Bus es sich denn handlet. "Buen bus, semicama!", het me mir gseit, e Liegebus. Ich bi wohl chli verwöhnt nach de Superbüs in Chile, Argentinie, Uruguay und Brasilie. Aber ich ha scho fascht müesse lache, wo'n i dr Bus gseh ha. Es isch tatsächlich e bolivianische Bus gsi, und nüm dr Jüngscht. D'Sitz händ sich um höchschtens 5° lo neige und d'Beifreyheit isch öppe zwei Handbreitene gsi. "Buenaventura" (="Gutes Abenteuer") isch vorne uf em Bus gschtande. "So wird's wohl sy...", han i dänkt, "Jä guet, wenn's guet goht, sind's jo nume 24 Schtund!"  Es het offebar nid viel anderi Fahrgäscht gha, und so han i ghofft, dass d'Sitz näbe, vor und hinter mir frey blybe. Denn sind zwei typisch bolivianischi  Huet&Zopf-Fraue ygschtiege; ca. 1.50m gross, 1.50m breit und 1.50m dick. "Wenn eini vo dene näb mir sitzt, denn bin i tot bevor mir überhaupt im Chaco sind", isch es mer dur e Chopf. Die erschti het sich durch d'Sitzreihe an mir verbydruckt und hinter mir uf die beide Sitz quetscht. Die anderi het d'Reihe vor mir beaschprucht. "Puh, nid ganz so schlimm!" Aber die vor mir het denn natürlich d'Sitz müesse abeklappe, damit si cha schnuufe, und wenn ich mi Sitz abklappt ha, het die hinter mir afo röchle. Also doch nid ganz optimal. Aber glücklicherwys isch dr Sitz näb mir frey blibe und so han i chönne anelige, wenigschtens so guet wie das uf 1.20m Längi und 40cm Breiti möglich isch. Do händ's die churzgwachsene Indigenas scho eifacher. Nachdäm das Fraueli hinter mir mol ygschloofe isch, hani ganz heimlifeiss mini beide Sitz au abeklappt (es sind würkli nume 5° gsi), und ha schliesslich gar nid schlächt gschloofe.  Am Morge am 3:00 händ mer irgendwo aghalte und sind gweckt worde: paraguayanischi  Usreiseformalitäte. Mir sind zwar no hunderti Kilometer vo dr Gränze wäg gsi, aber wyterhinde im Chaco git's nüt und niemer. Und drum isch dr ledschti Poschte vo dr Immigración halt z'mittst im Land. S'Büro vo de Gränzbeamte isch glychzytig au ihres Schloofzimmer gsi. Do sind mer also z'mittst in dr Nacht vor däm Hüttli Schlange gschtande und ein nach em andere in dä Ruum. Dört het's drei Bett gha, in zweie drvo sind irgendwelchi Type in de Unterhose gläge, dr dritti het sich e Trainer azoge, isch ziemlch verpennt am Pult ghockt und het nach de übliche 3 Frooge dr Usreisestämpel in Pass druckt. Naja, wenigschtens händ sie für e Nachtbus s'Büro ufgmacht, und mir händ nid bis am Morge müesse warte.  Denn isch es wider wyter: wider e halbwägs bequemi Position finde, warte bis s'Fraueli hintedra schlooft, d'Sitz abeklappe und Schööfli zelle.  Es isch 8:00 gsi, wo mir erneut gweckt worde sind: Gränze, bolivianischi Yreiseformalitäte. Und dört het's eso usgseh: z'mittst im einsamschte Chaco, e Barriere, es Hüttli mit bolivianischer Fahne, es dicks Huet&Zopf-Fraueli wo Gäld gwächslet het und es dicks Huet&Zopf-Fraueli wo früsche Orangesaft verchauft het. Bolivie! Und so han i mis Gäld gwächslet, mi bolivianisch Yreisestämpfel gholt und mer e früschpresste bolivianische Orangesaft ynezoge. Denn händ mer unses Z'Morgepäckli becho (Schoggidrink, Saft und 5 verschiedeni Sorte trocheni Bisquits) und wyter isch d'Fahrt durch e bolivianischi Chaco. Das Unterland isch völlig anders als das Bolivie wo'n ich vor emne halbe Johr gseh ha. Do isch es viel grüener, tropischer, fruchtbarer als uf dr Hochebeni. Au do beschtoht d'Bevölkerig fascht nume us Indigenas, aber die do schtinke nid eso wie die vom Altiplano.  Jedefalls sind mer ganz guet vorwärts cho, und nach nume 21 Schtund Fahrt sind mer in Santa Cruz ygfahre.